钦定古今图书集成/明伦汇编/氏族典/第035卷 > 《廖用贤尚友录》 > 龚鼎臣
## 钦定古今图书集成/明伦汇编/氏族典/第035卷 > 《廖用贤尚友录》 > 龚鼎臣

按《宋史龚鼎臣传》：“鼎臣，字辅之，郓之须城人。幼孤自
立。景祐元年第进士，为平阴主簿，疏泄潴水，得良田
数百千顷。调孟州司法参军，以荐为泰宁军节度掌
书记。杜衍举为秘书省著作佐郎，知莱芜县，徙知濛
阳县，转秘书丞。丁母忧，服除，知安丘县，以贤良方正
召试秘阁，转太常博士，赐五品服，知渠州，召入编校”
史馆书籍，转都官，擢起居舍人、同知谏院，寻兼管勾
国子监，判登闻检院。淮南灾，以鼎臣体量安抚，蠲逋
振贷，全活甚众。为辽正旦使，不往。俄拜户部员外郎
兼侍御史知杂事，转吏、礼二部郎中。鼎臣在言路累
岁，阔略细故，至大事无所顾忌。然其言优游和平，不
为峻激，使人主易听，退亦未尝语人，故其事多施行。
改集贤殿修撰、知应天府，徙江宁。召还，判太常寺兼
礼仪事。神宗即位，判吏部流内铨。求补外，知兖州，改
吏部，提举西京崇福宫。复判太常寺。留守南京，拜谏
议大夫、京东东路安抚使、知青州，改大中大夫。请老，
提举亳州太清宫。寻以正议大夫致仕，年七十七。元
祐元年卒。